Tvö stór fótboltamót eru haldin um helgina, í Vestmannaeyjum, þar sem þúsund tíu ára drengir keppa, og Skagafirði þar sem um sjö hundruð stúlkur á sama aldri etja kappi.
Orkumótið í Vestmanneyjum hófst í gær, keppendur voru komnir á mótstað á miðvikudagskvöld, fyrstu leikir voru klukkan átta í gærmorgun og svo var setningarathöfn með skrúðgöngu og skemmtiatriðum í gærkvöld.
Sigríður Inga Kristmannsdóttir er mótstjóri, hún segir að veðrið leiki við mótsgesti þótt aðeins hafi rignt eftir hádegi í gær.
Það gengur bara ljómandi vel, hér eru um þúsund strákar brosandi út að eyrum spilandi fótbolta í sól og blíðu.
ÓB-mót Tindastóls hefst á Sauðárkróki á morgun. Sæþór Hinriksson, framkvæmdastjóri knattspyrnudeildar Tindastóls, segir að keppendur og fjölskyldur þeirra séu farin að streyma að með tilheyrandi útileguvagna. Á mótinu er einnig haldið systkinamót, fyrir yngri systkini keppenda.
Þá erum við með svona áttunda flokks mót, köllum þetta systkinamót. Svona fyrir yngri systkinin, þau geta skráð sig á staðnum á laugardeginum og tekið þátt bara svona. Þá er bara valið í lið, bara til að spila þannig að yngri systkinin fái líka að spreyta sig.
Veðurspáin er ekki alveg jafn góð í Skagafirði og í Vestmanneyjum en Sæþór hefur ekki miklar áhyggjur af því.
Það er náttúrulega töluvert kalt núna, en hér í Skagafirði búumst við alltaf við betra veðri fljótlega og það er bara sami gállinn á því núna. Ég vona að það verði betra á morgun og ennþá betra á sunnudaginn.